กฟผ. ดำเนินการจัดซื้อน้ำมันปาล์มดิบเพิ่มเติมอีก 54,700 ตัน เพื่อให้ครบจำนวน 100,000 ตัน ตามนโยบายภาครัฐ
นายธวัชชัย จักรไพศาล รองผู้ว่าการเชื้อเพลิง การไฟฟ้าฝ่ายผลิตแห่งประเทศไทย หรือ กฟผ. เปิดเผยว่า ตามมติคณะรัฐมนตรี หรือ ครม. มอบหมายให้กฟผ. ดำเนินการจัดซื้อน้ำมันปาล์มดิบ จำนวน 200,000 ตัน ส่งมอบ ณ คลังน้ำมันปาล์มดิบ จ.สุราษฎร์ธานี โดยให้เร่งดำเนินการจัดซื้อ 100,000 ตันก่อนภายในเดือนพฤษภาคมนี้(62) ล่าสุดเมื่อวันที่ 17 พฤษภาคมที่ผ่านมา มีผู้ยื่นข้อเสนอขายน้ำมันปาล์มดิบที่ผ่านเกณฑ์การเสนอราคาจำนวน 15 ราย คิดเป็นปริมาณ 45,300 ตัน และเมื่อวานนี้(22 พค.)กฟผ. ได้ลงนามสัญญาซื้อขายแล้ว 8 ราย โดยมีกำหนดการลงนามสัญญาครบทั้ง 15 ราย ภายในวันที่ 27 พฤษภาคม จากนั้นจะเริ่มการส่งมอบน้ำมันปาล์มดิบที่คลังน้ำมันปาล์มดิบ จ.สุราษฎร์ธานี ตั้งแต่วันที่ 28 พฤษภาคม 2562 เป็นต้นไป        สำหรับขั้นตอนต่อไป ในวันนี้(23พค.)กฟผ. ได้ออกประกาศเชิญชวนให้โรงงานสกัดน้ำมันปาล์มดิบตามรายชื่อของกระทรวงพาณิชย์ จำนวน 149 ราย เข้าแข่งขันเสนอราคาขายน้ำมันปาล์มดิบ ในส่วนที่เหลือจำนวน 54,700 ตัน ก่อนที่มีกำหนดจะเปิดให้โรงงานสกัดยื่นเสนอราคาในวันที่ 28 พฤษภาคม และประกาศรายชื่อผู้ชนะการเสนอราคาได้ในวันที่ 29 พฤษภาคม จากนั้นในวันที่ 31 พฤษภาคมจะลงนามสัญญาซื้อขายน้ำมันปาล์มดิบ         อย่างไรก็ตาม ราคาน้ำมันปาล์มดิบที่โรงงานสกัดเสนอขาย จะต้องไม่เกินราคากลางที่กรมการค้าภายในกำหนดไว้ที่ 16.50 บาทต่อกิโลกรัม และเมื่อโรงงานสกัดส่งมอบน้ำมันปาล์มดิบเข้าคลังน้ำมันปาล์มดิบ จ.สุราษฎร์ธานี และ กฟผ. ได้ตรวจรับเรียบร้อยแล้ว กฟผ. จะชำระเงินค่าน้ำมันปาล์มดิบภายใน 7 วันทำการ